DTAC – กสทช. มอบสิทธิพิเศษแก่คนพิการ
DTAC จับมือกสทช. มอบสิทธิพิเศษสำหรับคนพิการ รับโบนัส 10% ตั้งแต่วันนี้ ที่ศูนย์บริการและตัวแทนจำหน่ายของดีแทคทุกสาขา

18 ก.ค. 2560

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ร่วมสนับสนุน สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) มอบสิทธิพิเศษสำหรับผู้พิการ เพิ่มโบนัส 10% สำหรับลูกค้าระบบเติมเงินและส่วนลด 10% สำหรับลูกค้ารายเดือน เพื่อการเข้าถึงสิทธิบริการด้านโทรคมนาคมในการพัฒนาคุณภาพชีวิตคนพิการ
ด้านนายภารไดย ธีระธาดา รองประธานเจ้าหน้าที่บริหาร กลุ่มกิจการองค์กร บริษัทโทเทิ่ล แอ็คเซ็ส คอมมูนิเคชั่น จำกัด (มหาชน) หรือดีแทค กล่าวว่า “การสนับสนุนดังกล่าวจะช่วยให้เกิดความเสมอภาคทางสังคม ให้ผู้พิการเข้าถึงสิทธิ ยกระดับคุณภาพชีวิต และสร้างความเท่าเทียมกันในสังคม ซึ่งถือเป็นหลักปฏิบัติที่สำคัญของดีแทค”
ทั้งนี้ ผู้พิการจะต้องมีรายชื่ออยู่ในระบบคนพิการของรัฐ โดยผู้พิการจะสามารถรับสิทธิได้ 1 สิทธิต่อ 1 คนต่อ 1 ผู้ให้บริการ
โดยทุกการเติมเงินของลูกค้าในระบบเติมเงิน จะได้รับโบนัส 10% จากราคาที่เติมเงิน และ กำหนดความเร็วในการใช้อินเทอร์เน็ตอย่างน้อย 1 Mbps
ทั้งนี้ผู้ใช้บริการในระบบรายเดือน จะได้รับส่วนลด 10% จากค่าบริการของแพ็กเกจหลัก โดยกำหนดความเร็วในการใช้อินเทอร์เน็ตอย่างน้อย 1 Mbps โดยผู้พิการสามารถขอรับสิทธิได้แล้ว ตั้งแต่วันนี้ ที่ศูนย์บริการและตัวแทนจำหน่ายของดีแทคทุกสาขา
 